Η επίδραση της συστηματικής χρήσης προφυλακτικού κατά τη σεξουαλική επαφή, στη δραστηριότητα του ιού HPV, μετά από συντηρητική θεραπεία για CIN
Authors: Βαλασούλης Γεώργιος 
Published: August 2021

Σκοπός: Μελέτη της συστηματικής επίδρασης της χρήσης προφυλακτικού στη δραστηριότητα του ιού HPV μετά από συντηρητική θεραπεία για CIN.Υλικό και Μέθοδοι:Σχεδιασμός: Τυχαιοποιημένη κλινική δοκιμή.Πληθυσμός: Γυναίκες στις οποίες αποφασίστηκε αφαιρετική μέθοδος θεραπείας (LLETZ) για CIN. Μεθοδολογία: Αμέσως πριν την θεραπεία όλες οι γυναίκες τυχαιοποιήθηκαν σε δύο groups. Στο group Α εκτός από τις μετεγχειρητικές πληροφορίες ρουτίνας δινόταν αυστηρή σύσταση για χρήση προφυλακτικού για το πρώτο μετεγχειρητικό εξάμηνο, ενώ στο group B δινόταν μόνο μετεγχειρητικές πληροφορίες ρουτίνας. Επιπλέον, πριν την επέμβαση σε όλες τις γυναίκες γινόταν δειγματοληψία τραχηλικού επιχρίσματος κυτταρολογίας υγρής φάσης (Thin Prep Pap Smear), το οποίο αποστελλόταν για μοριακή ανάλυση HPV-δεικτών (ανίχνευση και τυποποίηση HPV DNA, HPV E6 & E7 mRNA με τη τεχνική NASBA και κυτταρομετρίας ροής καθώς και ανίχνευση έκφρασης της p16INK4a). Στις μετεγχειρητικές επισκέψεις (6ος, 12ος, 18ος, 24ος, 36ος, 48ος και 60ος μήνας) πραγματοποιούνταν επαναληπτική κολποσκόπηση και δειγματοληψία Thin Prep Pap Smear και οι γυναίκες συμπλήρωναν ερωτηματολόγιο σχετικό με την συμμόρφωσή τους στη χρήση προφυλακτικού.Ανάλυση: Η ανάλυση των αποτελεσμάτων έγινε με βάση την αρχική τυχαιοποίηση των γυναικών στα δύο groups. Υπολογίστηκαν ο relative risk (RR) και absolute RR (ARR) στην Intention To Treat analysis καθώς επίσης το number needed to treat (NNT) όπως επίσης και η συμμόρφωση των γυναικών στη σύστασή για χρήση προφυλακτικού. Έγινε επίσης υπολογισμός των παραμέτρων αξιοπιστίας στην ανίχνευση των θεραπευτικών αποτυχιών για κάθε HPV-σχετιζόμενο βιοδείκτη ξεχωριστά [Sensitivity (S), Specificity (Sp), Positive (PPV) and Negative Predictive Value (NPV)].Αποτελέσματα: Στη μελέτη συμπεριλήφθησαν 204 γυναίκες, 98 στο group Α και 104 στο group B. Τα αποτελέσματα έδειξαν στατιστικά σημαντική μείωση της θετικότητας στην πλειονότητα των HPV-δεικτών στο group A (p<0.05). Ειδικότερα, μόνο το 29.8% των γυναικών παρέμεινε θετικό στο ΗPV DNA test στο group Α σε σύγκριση με το 69.2% στο group B στην 1η μετεγχειρητική επίσκεψη [p<0.001, RR=0.431, RRR=0.569, ARR=0.394, NNT=2]. Στατιστικά σημαντικά μειωμένη φάνηκε να είναι και η έκφραση των υπόλοιπων HPV-σχετιζόμενων βιοδεικτών όπως του mRNA E6 & E7 test καθώς επίσης και του p16INK4a, στο Group A έξι μήνες μετά τη θεραπεία. Εννέα γυναίκες χρειάστηκε να υποβληθούν σε επαναληπτική θεραπεία με σημαντικό ποσοστό αυτών να προέρχεται από το control group (p=0.001, RR=1.032, RRR=-0.032, ARR=-0.03, NNT=-34). Το HR HPV test εμφάνισε την καλύτερη ευαισθησία (Sensitivity: 90%) στην ανίχνευση των CIN2+ θεραπευτικών αποτυχιών στους 24 μήνες από την επέμβαση, ενώ το test με την καλύτερη ειδικότητα (Specificity: 90%) ήταν το NASBA. Αξιοσημείωτο ήταν το χαμηλό ποσοστό συμμόρφωσης (56%) του πληθυσμού στη σύσταση για συστηματική χρήση προφυλακτικού (>75%).Συμπεράσματα: Η χρήση προφυλακτικού μετά από θεραπεία για CIN φαίνεται να αυξάνει στατιστικά σημαντικά την αρνητικοποίηση του HPV και να μειώνει εξίσου σημαντικά τον κίνδυνο θεραπευτικής αποτυχίας. Η συμμόρφωση του πληθυσμού στη συστηματική χρήση προφυλακτικού την πρώιμη μετεγχειρητική περίοδο, είναι χαμηλή και μειώνεται σημαντικά με την πάροδο του χρόνου από τη στιγμή της θεραπείας. Βασιζόμενοι στην παραδοχή ότι η χρήση προφυλακτικού στο γενικό πληθυσμό (χωρίς θεραπεία για CIN), εμφανίζει ευεργετικά αποτελέσματα όσον αφορά την HPV κάθαρση και την υποστροφή των αλλοιώσεων από τους 3 πρώτους μήνες, θα μπορούσαμε να αναμένουμε σημαντική μείωση της HPV θετικότητας και στις γυναίκες μετά από θεραπεία για CIN, και αυτή η προσαρμογή θα μπορούσε να αυξήσει τα ποσοστά συμμόρφωσης. Η μετεγχειρητική διαχείριση γυναικών μετά από θεραπεία για CIN ακολουθώντας τον προτεινόμενο άξονα: θεραπεία για CIN – αυστηρή χρήση προφυλακτικού για χρονικό διάστημα 6 μηνών - HPV DNA test στην πρώτη μετεγχειρητική επίσκεψη και επί αρνητικού αποτελέσματος αυτού την εφαρμογή εμβολιασμού, με στόχο την απόλυτη προστασία αυτών των γυναικών έναντι σε νέες λοιμώξεις από τον ιό, θα μπορούσε να αποτελέσει παγκόσμια κατευθυντήρια οδηγία για όλες τις γυναίκες που υποβλήθηκαν σε θεραπεία για CIN.